बोले- मेरी फिल्म ऐसी होगी जैसी न तो आपने कभी देखी होगी, न सुनी होगी
Director SS Rajamouli Speaks About His Dream Project. डायरेक्टर एसएस राजामौली ने एक इवेंट के दौरान बताया कि अगर वो कभी महाभारत पर फिल्म बनाते हैं तो वो फिल्म कैसी होगी। राजामौली ने अपनी बहन के पति डॉक्टर एवी गुरुवा रेड्डी से बात करते हुए बताया
हाल ही में डायरेक्टर एसएस राजामौली ने एक इवेंट के दौरान बताया कि अगर वो कभी महाभारत पर फिल्म बनाते हैं तो वो फिल्म कैसी होगी।
राजामौली ने अपनी बहन के पति डॉक्टर एवी गुरुवा रेड्डी से बात करते हुए बताया कि अगर वो कभी महाभारत पर फिल्म बनाने पर आ गए तो वो 10 अलग-अलग पार्ट में पूरी महाभारत को फिल्माना चाहेंगे।
महाभारत पढ़ने में लग जाएगा एक साल का समय: राजामौली 
उन्होंने कहा- हमारे देश में महाभारत के कई अलग-अलग वर्जन मौजूद हैं। उन सभी को पढ़ने में ही मुझे कम से कम एक साल लग जाएगा और अगर मैं महाभारत पर कभी फिल्म बनाता हूं तो ये फिल्म 10 पार्ट्स में होगी। महाभारत पर फिल्म बनाने को लेकर मेरे मन में यही आइडिया है।
महाभारत को फिल्माने के लिए ही मिली हर सीख : राजामौली 
पुराने इंटरव्यू में राजामौली बता चुके हैं कि महाकाव्य पर फिल्म बनाना उनका ड्रीम प्रोजेक्ट है। इवेंट में राजामौली ने कहा- जब भी मैं कोई फिल्म बनाता हूं मुझे ऐसा महसूस होता है कि मैं महाभारत पर फिल्म बनाए के लिए ये सब सीख रहा हूं। कुछ बड़ा करने के लिए छोटे-छोटे स्टेप्स से सीखना बहुत जरूरी है। मेरी हर फिल्म महाभारत पर फिल्म बनाने के लिए लिया गया कदम है, छोटी-सी कोशिश है।
मेरी महाभारत न तो आपने पहले कभी देखी होगी, न सुनी होगी: राजामौली 
इससे पहले राम चरण के साथ हुई बातचीत में राजामौली ने बताया था कि उनकी महाभारत का मटेरियल और कैरेक्टर उससे पूरी तरह अलग होंगे जिस तरह हम आज महाभारत की सेटिंग और किरदारों को जानते हैं। राजामौली ने कहा था- मैं महाभारत में अपने किरदारों को जिस तरह से पेश करूंगा, वैसा कुछ आपने पहले कहीं भी न कभी देखा होगा, न सुना होगा।
मेरे मन में महाभारत को लेकर ऐसा ही कुछ विजन है। मैं अपने तरीके से आपको महाभारत की कहानी सुनाऊंगा। न ही कहानी बदलेगी, न तो इसके किरदार लेकिन मैं ये जानता हूं कि मुझे इन किरदारों को किस तरह पेश करना है और उनके बीच के कनेक्शन-इमोशन को स्क्रीन पर कैसे दिखाना है।
राजामौली की फिल्म RRR 2022 में रिलीज हुई थी। इस फिल्म के गाने नाटू-नाटू को बेस्ट ओरोगिनल सॉन्ग कैटेगरी में 2023 में ऑस्कर अवॉर्ड भी मिल चुका है। फिलहाल, राजामौली महेश बाबु के साथ अपनी अगली फिल्म पर काम कर रहे हैं।